Vier vas oor ‘beplande renosterstropery’Foto: SAPD Kol. Ronel Otto, woordvoerder van die polisie, het gesê lede van die polisie se renostertaakspan het omstreeks 15:30 ŉ voertuig op die Orpen-pad naby Hoedspruit afgetrek, nadat hulle ŉ wenk ontvang het. Die 22-jarige bestuurder is in hegtenis geneem en die polisie het op ŉ ongelisensieerde jaggeweer met ŉ knaldemper en ammunisie beslag gelê. “Verdere ondersoek het gelei tot die inhegtenisneming van nog drie verdagtes in Nelspruit,” het Otto gesê. Die vier verdagtes, Cassie Steyn (22), Gilbert Chalmers (22), Phillip Ndlovu (38) en Fanaloti Lekhuleni (24), het Donderdag in die Hoedspruit-landdroshof verskyn op aanklag van sameswering om renosters te stroop en die onwettige besit van ŉ vuurwapen en ammunisie. Chalmers en Steyn is op borgtog van R5 000 elk vrygelaat, terwyl die borgtogaansoek van die ander twee verdagtes later sal voortgaan. Die saak is tot 28 September uitgestel.